Vejle: En af Vejles ældste maskinfabrikker er taget under konkursbehandling, efter at ledelsen i KD Maskinfabrik sidst i oktober indgav en såkaldt egenbegæring.

Med konkursen i maskinfabrikken, der blev grundlagt i 1964, har omkring 39 ansatte mistet deres arbejde, mens en række kreditorer står til at miste et større million-beløb.

Ifølge kurator for konkursboet, advokatfirmaet Kromann Reumert, Aarhus, er der indtil videre indgivet såkaldt simple krav fra kreditorer på 46 millioner kroner - hertil kommer et krav fra Lønmodtagernes Garantifond, som kurator endnu ikke har modtaget.

Det er dog ifølge advokat Amalie Meldgaard, Kromann Reumert, tvivlsomt, om det bliver muligt at hente penge ud af konkursboet til kreditorerne - blandt andet, fordi virksomheden havde pantsat størstedelen af sine aktiver, ligesom ejendommen på Karetmagervej 25 er "meget overbehæftet".

Dermed er det formentlig kun lønmodtagernes krav, der vil blive fuldt honoreret.

Det har ikke været muligt at få en kommentar fra den tidligere ledelse i KD Maskinfabrik eller moderselskabet KD Group, som er under tvangsopløsning.